**THALASSOTHERAPIA OPATIJA**

|  |
| --- |
| **Specijalna bolnica za medicinsku rehabilitaciju bolesti srca, pluća i reumatizma** Referentni centar Ministarstva zdravlja za rehabilitaciju srčanih bolesnika |
| Klinika za liječenje, rehabilitaciju i prevenciju bolesti srca i krvnih žila Medicinskog fakulteta Sveučilišta u Rijeci, Neurofiziološki laboratorij |
| Maršala Tita 188/1, 51410 Opatija • tel. +385 051 202 600 • fax +385 051 202 622 • e-mail narudzbe@tto.hr  |

**UPUTE ZA PACIJENTE koji dolaze na EMNG**

ŠTO JE ELEKTROMIONEUROGRAFIJA (EMNG)?

ELEKTROMIONEUROGRAFIJA (EMNG) je neurofiziološki dijagnostički postupak kojim se analizira električka aktivnost mišića i perifernih živaca, s ciljem utvrđivanja stupnja, tipa i lokalizacije lezije odnosno oštećenja.

Pretraga se sastoji od dva dijela: elektroneurografije (ENG), pri čemu ispitujemo provodljivost perifernih živaca, i elektromiografije (EMG) koja daje uvid u stanje ispitivanih mišića ruku i/ili nogu.

KAKO IZGLEDA PRETRAGA?

EMNG izvodi liječnik specijalist neurolog/fizijatar uz asistenta, višeg fizioterapeuta. Prilikom elektroneurografije koriste se površinske elektrode kojima se provode električni impulsi i tako stimuliraju točke duž živca što pacijent osjeća kao nelagodne senzacije, poput peckanja. Elektromiografija se radi pomoću sterilne igle elektrode koja prilikom uboda u mišić izaziva jaču ili manju bol. Cjelovita pretraga traje prosječno oko 45 minuta. Potrebna je dobra suradnja bolesnika i liječnika/asistenta kako bi pretraga bila uspješno izvedena.

KAKO SE PRIPREMITI ZA PRETRAGU?

* Potrebno je donijeti svu medicinsku dokumentaciju i popis lijekova koje uzimate.
* Svakako napomenite liječniku ukoliko uzimate antikoagulantne lijekove ili imate poremećaj zgrušavanja krvi, obzirom da se u tim slučajevima pretraga ne preporuča te liječnik odlučuje da li će se i kako će se ista učiniti.
* Prije pretrage potrebno je skinuti sav nakit.
* Pojedite svoje uobičajene obroke.
* Nosite udobnu odjeću/obuću koju možete lagano skinuti.
* Na dan pretrage nemojte koristiti kozmetičke preparate za njegu kože.